b'\n_START_ARTICLE_\nBiserica de lemn din Mu\xc8\x99ete\xc8\x99ti-S\xc3\xa2rbe\xc8\x99ti\n_START_PARAGRAPH_\nBiserica de lemn din fostul sat S\xc3\xa2rbe\xc8\x99ti, comuna Mu\xc8\x99ete\xc8\x99ti, jude\xc8\x9bul Gorj, are hramul \xe2\x80\x9eSf\xc3\xa2ntul Ierarh Nicolae\xe2\x80\x9d. Anul edific\xc4\x83rii l\xc4\x83ca\xc8\x99ului de cult este 1760. Biserica se afl\xc4\x83 pe lista monumentelor istorice sub codul LMI:  GJ-II-m-B-09252. Pe lista oficial\xc4\x83 biserica este trecut\xc4\x83 eronat ca apar\xc8\x9bin\xc3\xa2nd din punct de vedere administrativ de ora\xc8\x99ul Bumbe\xc8\x99ti-Jiu.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nBiserica de lemn cu hramul \xe2\x80\x9eSf\xc3\xa2ntul Ierarh Nicolae\xe2\x80\x9d str\xc4\x83juie\xc8\x99te cimitirul vechi al fostului sat S\xc3\xa2rbe\xc8\x99ti. Exist\xc4\x83 foarte pu\xc8\x9bine referin\xc8\x9be bibliografice despre trecutul acestei biserici. Singura biseric\xc4\x83 pomenit\xc4\x83 de catagrafiile secolului al XIX-lea (1840, 1845) este cea cu hramul \xe2\x80\x9eSfin\xc8\x9bii \xc3\x8engeri\xe2\x80\x9d construit\xc4\x83 la 1750 de vistierul Dinu B\xc4\x83lteanu._NEWLINE_Biserica nu mai sluje\xc8\x99te cultului \xc8\x99i are ca principale tr\xc4\x83s\xc4\x83turi nava dreptunghiular\xc4\x83, f\xc4\x83r\xc4\x83 clopotni\xc8\x9b\xc4\x83 peste acoperi\xc8\x99ul de tabl\xc4\x83 (o alt\xc4\x83  dovad\xc4\x83 \xc3\xaen favoarea dat\xc4\x83rii bisericii \xc3\xaen secolul XVIII). Exteriorul este tencuit, inclusiv consolele. Pe latura vestic\xc4\x83 este adosat un pridvor deschis, sus\xc8\x9binut de st\xc3\xa2lpi. \xc3\x8en cimitir se remarc\xc4\x83 prezen\xc8\x9ba c\xc3\xa2torva cruci vechi de piatr\xc4\x83.'